KOMISSION TIEDONANTO EUROOPAN PARLAMENTILLE Euroopan unionin toiminnasta tehdyn sopimuksen 294 artiklan 6 kohdan mukaisesti neuvoston ensimmäisessä käsittelyssä vahvistamasta kannasta Euroopan parlamentin ja neuvoston päätöksen antamiseksi makrotaloudellisen lisärahoitusavun myöntämisestä Georgialle /* COM/2012/0219 final - 2010/0390 (COD) */





2010/0390 (COD) KOMISSION TIEDONANTO EUROOPAN PARLAMENTILLE Euroopan unionin toiminnasta tehdyn sopimuksen 294 artiklan 6 kohdan mukaisesti neuvoston ensimmäisessä käsittelyssä vahvistamasta kannasta Euroopan parlamentin ja neuvoston päätöksen antamiseksi makrotaloudellisen lisärahoitusavun myöntämisestä Georgialle 1. Tausta Päivä, jona ehdotus on toimitettu Euroopan parlamentille ja neuvostolle: (KOM(2010) 804 lopullinen – 2010/0390 COD): || 13 päivä tammikuuta 2011 Päivä, jona alueiden komitea on antanut lausuntonsa: || ei sovelleta Päivä, jona Euroopan parlamentti on vahvistanut ensimmäisen käsittelyn kantansa: || 10 päivä toukokuuta 2011 Päivä, jona muutettu ehdotus on toimitettu: || ei sovelleta Päivä, jona neuvoston yhteinen kanta on vahvistettu: || 10 päivä toukokuuta 2012 2. Komission ehdotuksen tavoite Ehdotus oli osa EU:n mahdollisia suoritteita, joista ilmoitettiin vuonna 2008 pidetyssä avunantajien konferenssissa. Ehdotetun makrotaloudellisen rahoitusavun tavoitteet ovat seuraavat: · osallistutaan Georgian ulkoisten rahoitustarpeiden täyttämiseen ja julkisen talouden rahoitustarpeiden lieventämiseen · tuetaan julkisen talouden vakauttamispyrkimyksiä ja ulkoista vakauttamista osana Kansainvälisen valuuttarahaston (IMF) ohjelmaa · tuetaan rakenneuudistuksia, joilla pyritään lisäämään kestävää kasvua ja julkisen talouden hoidon läpinäkyvyyttä ja tehokkuutta · helpotetaan ja edistetään Georgian viranomaisten pyrkimyksiä panna täytäntöön EU:n ja Georgian väliseen Euroopan naapuruuspolitiikan toimintasuunnitelmaan ja itäiseen kumppanuuteen sisältyviä toimenpiteitä, jotta edistettäisiin läheisempää taloudellista ja rahoituksellista yhdentymistä EU:n kanssa, noudattaen samalla suunnitelmaa luoda näiden kahden osapuolen välille pitkälle menevä ja laaja-alainen vapaakauppa-alue. 3. Huomautukset neuvoston kannasta 3.1. Neuvoston ensimmäisen käsittelyn kantaa koskevat yleiset huomautukset EU on sitoutunut kattavaan enintään 500 miljoonan euron pakettiin Georgian taloudellisen elpymisen tukemiseksi. Tuesta sovittiin lokakuussa 2008 kansainvälisessä avunantajien konferenssissa Brysselissä, ja sen taustalla oli Venäjän kanssa elokuussa 2008 tapahtunut selkkaus. Pakettiin sisältyi kaksi potentiaalista makrotaloudellisen rahoitusavun toimea, joiden kummankin arvo on yhteensä 46 miljoonaa euroa. Ensimmäinen osa toteutettiin onnistuneesti vuosina 2009–2010. Toisen osan toteuttamiseksi komissio antoi 13 päivänä tammikuuta 2011 ehdotuksen Georgialle myönnettävästä makrotaloudellisesta lisärahoitusavusta. Ehdotuksesta äänestettiin Euroopan parlamentin täysistunnossa 10 päivänä toukokuuta 2011, ja parlamentti hyväksyi tarkistuksia sisältävän lainsäädäntöpäätöslauselman. Komissio hyväksyi kaikki tarkistukset ja sisällytti ne säädöstekstiin. Kyseiset tarkistukset johtuivat ennen kaikkea maaliskuussa 2011 voimaan tulleesta komiteamenettelyä koskevasta uudesta asetuksesta[1]. Komissio toteaa, että alkuperäistä ehdotusta oli tarkistettava komiteamenettelyä koskevan uuden asetuksen vuoksi, ja tukee Euroopan parlamentin kantaa, jonka mukaan makrotaloudellisen rahoitusavun ohjelmaan liittyvän yhteisymmärryspöytäkirjan hyväksymiseen olisi sovellettava neuvoa-antavaa menettelyä, eikä neuvoston ehdottamaa tarkastelumenettelyä. COREPER pääsi 15 päivänä joulukuuta 2011 määräenemmistöllä yhteisymmärrykseen ja hyväksyi yhteisen kannan, jossa vaaditaan tarkastelumenettelyn käyttöä makrotaloudellisen rahoitusavun ohjelmaan liittyvän yhteisymmärryspöytäkirjan hyväksymisessä. Asia sai vahvistuksen, kun neuvosto pääsi 23 päivänä tammikuuta 2012 poliittiseen yhteisymmärrykseen. Finanssineuvosten työryhmässä tätä ennen käydyissä keskusteluissa komissio oli puoltanut neuvoa-antavan menettelyn käyttöä yhteisymmärryspöytäkirjan hyväksymisessä ja tukenut puheenjohtajavaltion esittämää kompromissiratkaisua. Kyseisessä kompromissiratkaisussa tarkastelumenettely olisi vahvistettu pääsäännöksi mutta siinä olisi mahdollistettu neuvoa-antava menettely komiteamenettelyä koskevan asetuksen 2 artiklan 3 kohdan toisen virkkeen perusteella. Kyseisen virkkeen mukaan neuvoa-antavaa menettelyä voidaan asianmukaisesti perustelluissa tapauksissa soveltaa täytäntöönpanosäädösten hyväksymiseen tapauksissa, joissa periaatteessa sovelletaan tarkastelumenettelyä. Ehdotetun kompromissitekstin mukaan neuvoa-antavan menettelyn soveltaminen oli mahdollista, koska ehdotettu makrotaloudellinen rahoitusapu oli i) jatkoa vuonna 2009 hyväksytylle toimelle ja ii) enimmäismäärältään pienehkö (46 miljoonaa euroa). Puheenjohtajavaltio ei kuitenkaan saanut aikaan yhteisymmärrystä, eikä sen kompromissiehdotusta hyväksytty. Komissio on huolissaan viivästyksistä, joita toinen käsittely merkitsee ehdotetulle avulle: on tärkeää, että Georgialle ehdotettu makrotaloudellinen rahoitusapu hyväksytään mahdollisimman pian. On kulunut suunnilleen vuosi siitä, kun komissio antoi ehdotuksensa tammikuussa 2011. Komission mielestä tällainen viivästys on valitettava, kun otetaan huomioon, että kyseiset kaksi lainsäädäntövallan käyttäjää olivat samaa mieltä ehdotuksen sisällöstä, joka – kuten edellä on todettu – perustuu vuonna 2008 annettuun sitoumukseen. Komission mielestä on olennaisen tärkeää päästä äkkiä ratkaisuun siitä, pitäisikö yhteisymmärryspöytäkirjan hyväksymiseen soveltaa neuvoa-antavaa menettelyä vai tarkastelumenettelyä. Olisi myös pantava merkille, että jollei Georgiaa koskevassa ehdotuksessa päästä ratkaisuun, vaarana on, että tämä kysymys estää mahdollisten muiden tulevien makrotaloudellista rahoitusapua koskevien ehdotusten hyväksymisen. Tällainen skenaario on vältettävä eritoten siksi, että maailman heikkenevä rahoitusympäristö ja arabikevään taloudelliset ja rahoitukselliset vaikutukset EU:n eteläisiin naapurimaihin voivat johtaa siihen, että EU:lle esitetään uusia hakemuksia täydentävästä makrotaloudellisesta rahoitusavusta. 3.2. Sopimukseen pääsy neuvoston kannasta Sen jälkeen kun Euroopan parlamentti hyväksyi kantansa ensimmäisessä käsittelyssä, neuvoston ja parlamentin välisissä keskusteluissa ei ole päästy onnistuneeseen tulokseen. Parlamentti on vahvasti sitä mieltä, että yhteisymmärryspöytäkirjan hyväksymiseen tulisi soveltaa neuvoa-antavaa menettelyä, kun taas neuvosto katsoo, että komiteamenettelyä koskevan uuden asetuksen perusteella tulisi soveltaa tarkastelumenettelyä. Epävirallisissa kokouksissa asiassa ei ole päästy kompromissiin. 4. Päätelmät Komissio kannattaa neuvoa-antavan menettelyn soveltamista yhteisymmärryspöytäkirjan hyväksymiseen. Se ei sen vuoksi yhdy neuvoston 10 päivänä toukokuuta 2012 hyväksymään yhteiseen kantaan. Kuten edellä on todettu, komission mielestä on kuitenkin olennaisen tärkeää päästä äkkiä ratkaisuun, ja se on valmis avustamaan nopean ratkaisun löytämisessä tähän näiden kahden lainsäädäntövallan käyttäjän väliseen kysymykseen. [1] Euroopan parlamentin ja neuvoston asetus (EY) N:o 182/2011, annettu 16 päivänä helmikuuta 2011.